Lesersbrief: Kommissie van ondersoek was onnodigOpenbare Beskermer Busisiwe Mkhwebane (Foto: Thobile Mathonsi/African News Agency/ANA) Adamus P. Stemmet, woordvoerder van vereniging vir die monitering en bevordering van staatspensioene (Amagp), skryf: As die Openbare Beskermer (OB) haar werk gedoen het, sou die Mpati-kommissie wat ondersoek instel na die optrede van die Openbare Beleggingskorporasie onnodig gewees het. Miljoene kon gespaar word en die verlies van verdere miljarde deur die Staatsdienspensioenfonds sou moontlik nie plaasgevind het as daar betyds opgetree is nie. Nou moet die kommissie ten duurste haar werk doen. In stede daarvan om betyds op te tree, hou sy haar besig op die politieke terrein. Alreeds op 5 en 16 Februarie 2016 het die voorloper van die Amagp aan die OB lyste van kommerwekkende beleggings namens die Staatsdienpensioenfonds gestuur en haar gevra om dit te ondersoek… Die bekleër van die pos destyds, adv. Thuili Madonsela, was op pad om die pos te ontruim en het baie onafgehandelde ondersoeke gehad. Ons het dus geduldig op optrede deur die nuwe Openbare Beskermer gewag. Intussen het die wanpraktyke voortgegaan. Miljarde is onnodig verloor. Tot vandag, byna drie en ‘n half jaar later het die Openbare Beskermer nog geen steen verroer nie.